Landssamband smábátaeigenda hefur farið fram á auknar heimildir til strandveiða í ár svo ekki þurfi að stöðva veiðarnar áður en tímabilinu lýkur. Þá sé nauðsynlegt að lögfesta breytingar sem tryggi 48 veiðidaga á hverju tímabili og skerða um leið byggðakvóta til stærri útgerða.
Í síðasta mánuði var tæpum 1200 tonnum af þorski úthlutað aukalega til strandveiða svo hægt yrði að veiða út ágúst og ljúka þar með tímabilinu. Eftir mikla veiði undanfarið er ljóst að þessar heimildir duga ekki til og gæti þurft um 1000 tonn til viðbótar. Þetta er sama staða og kom upp í fyrrasumar þegar stöðva þurfti strandveiðar tuttugasta ágúst.
Segir Örn Pálsson framkvæmdastjóri Landssambands smábátaeigenda. Á strandveiðum má á hverjum á báti veiða í tólf daga á mánuði út tímabilið eða 48 daga samtals. Þó má ekki veiða meira en heimildir, sem ákvarðaðar eru í upphafi tímabils, segja til um. Og þær verða ekki auknar nema til komi óráðstafaðar heimildir eða skerðing annars staðar innan þess kerfis sem strandveiðin fellur undir, þar sem einnig er byggðakvóti, línuívilnun og fleira. Örn segir að það verði að tryggja strandveiðunum þessa 48 veiðidaga og til þess þurfi að breyta núverandi kerfi.